CELEX: 32019D1987
Language: da
Date: 2019-11-25 00:00:00
Title: Rådets Afgørelse (EU) 2019/1987 af 25. november 2019 om den holdning, der skal indtages på Den Europæiske Unions vegne i Medlemsrådet under Det Internationale Olivenråd for så vidt angår varestandarder for olivenolie og olie af olivenpresserester

29.11.2019   
               
               
                  DA
               
               
                  Den Europæiske Unions Tidende
               
               
                  L 308/95
               
            
         RÅDETS AFGØRELSE (EU) 2019/1987
         af 25. november 2019
         om den holdning, der skal indtages på Den Europæiske Unions vegne i Medlemsrådet under Det Internationale Olivenråd for så vidt angår varestandarder for olivenolie og olie af olivenpresserester
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den internationale overenskomst af 2015 om olivenolie og spiseoliven (»overenskomsten«) blev undertegnet på Unionens vegne ved Rådets afgørelse (EU) 2016/1892 (1) af 18. november 2016 i De Forenede Nationers hovedkvarter i New York med forbehold af dens indgåelse på et senere tidspunkt. Overenskomsten trådte i overensstemmelse med dens artikel 31, stk. 2, midlertidigt i kraft den 1. januar 2017.
                  
               
                     (2)
                  
                  
                     Aftalen blev indgået den 17. maj 2019 ved Rådets afgørelse (EU) 2019/848 (2).
                  
               
                     (3)
                  
                  
                     I henhold til overenskomstens artikel 7, stk. 1, vedtager Medlemsrådet under Det Internationale Olivenråd (»Medlemsrådet«) afgørelser om at ændre handelsnormer for olivenolie og olie af olivenpresserester.
                  
               
                     (4)
                  
                  
                     På den 110. samling, der finder sted fra den 25. november til den 29. november 2019, skal Medlemsrådet vedtage en afgørelse om ændring af handelsnormer for olivenolie og olie af olivenpresserester (»ændringsafgørelsen«).
                  
               
                     (5)
                  
                  
                     Det er hensigtsmæssigt at fastlægge den holdning, der skal indtages på Unionens vegne i Medlemsrådet, da den ændringsafgørelse, der skal vedtages, får retsvirkninger for Unionen for så vidt angår den internationale handel med de øvrige medlemmer af Det Internationale Olivenråd (IOC) og vil kunne få afgørende indflydelse på indholdet af EU-retten, nemlig handelsnormer vedrørende olivenolie, som Kommissionen har vedtaget i medfør af artikel 75 i Europa-Parlamentets og Rådets forordning (EU) nr. 1308/2013 (3).
                  
               
                     (6)
                  
                  
                     Den ændringsafgørelse, der skal vedtages af Medlemsrådet, vedrører rettelser af redigeringsfejl i afsnit, der vedrører renhedskriterier og kvalitetskriterier, og indsættelse af et nyt beslutningsskema vedrørende bomolie. Ændringsafgørelsen har været genstand for indgående drøftelser mellem Kommissionens og medlemsstaternes videnskabelige og tekniske eksperter inden for olivenolie. Afgørelsen bidrager til den internationale standardisering af normer for olivenolie og opstiller rammer, som vil sikre fair konkurrence ved handel med produkter fra olivenoliesektoren. Ændringsafgørelsen bør derfor støttes, og som følge heraf vil det blive nødvendigt at ændre Kommissionens forordning (EØF) nr. 2568/91 (4).
                  
               
                     (7)
                  
                  
                     Hvis Medlemsrådets vedtagelse af ændringsafgørelsen på den 110. samling udsættes, som følge af at visse medlemmer ikke er i stand til at give deres tilslutning, bør den holdning, der er fastlagt i bilaget til nærværende afgørelse, indtages på Unionens vegne inden for rammerne af en mulig procedure med henblik på vedtagelse i Medlemsrådet ved udveksling af korrespondance, jf. overenskomstens artikel 10, stk. 6. Proceduren for at vedtage afgørelser ved udveksling af korrespondance skal indledes før den efterfølgende ordinære samling i Medlemsrådet i juni 2020.
                  
               
                     (8)
                  
                  
                     For at varetage Unionens interesser bør Unionens repræsentanter i Medlemsrådet have beføjelse til at anmode om udsættelse af vedtagelsen af ændringsafgørelsen på Medlemsrådets 110. samling, hvis nye videnskabelige eller tekniske oplysninger, der fremlægges inden eller under mødet, kan forventes at få betydning for relevansen af den holdning, der skal indtages på Unionens vegne —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Medlemsrådet på den 110. samling fra den 25. november til den 29. november 2019, eller inden for rammerne af en procedure med henblik på vedtagelse i Medlemsrådet ved udveksling af korrespondance, der skal indledes før Medlemsrådets næste ordinære samling i juni 2020, for så vidt angår handelsnormer for olivenolie og olie af olivenpresserester, er fastlagt i bilaget.
         
         
            Artikel 2
            Hvis nye videnskabelige og tekniske oplysninger, der fremlægges inden eller under den 110. samling i Medlemsrådet, kan forventes at få betydning for den holdning, der er omhandlet i artikel 1, anmoder Unionen om, at Medlemsrådets vedtagelse af en afgørelse om ændring af handelsnormer for olivenolie og olie af olivenpresserester udskydes, indtil Unionens holdning er fastlagt på grundlag af disse nye oplysninger.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 25. november 2019.
            
               
                  På Rådets vegne
               
               
                  Formand
               
               F. MOGHERINI
            
         
         
            (1)  Rådets afgørelse (EU) 2016/1892 af 10. oktober 2016 om undertegnelse på Den Europæiske Unions vegne og midlertidig anvendelse af den internationale overenskomst af 2015 om olivenolie og spiseoliven (EUT L 293 af 28.10.2016, s. 2).
         
            (2)  Rådets afgørelse (EU) 2019/848 af 17. maj 2019 om indgåelse på Den Europæiske Unions vegne af den internationale overenskomst af 2015 om olivenolie og spiseoliven (EUT L 139 af 27.5.2019, s. 1).
         
            (3)  Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).
         
            (4)  Kommissionens forordning (EØF) nr. 2568/91 af 11. juli 1991 om kendetegnene for olivenolie og olie af olivenpresserester og de i den forbindelse anvendte metoder (EFT L 248 af 5.9.1991, s. 1).
      
      
         
            BILAG
            Unionen støtter ændringen af handelsnorm COI/T.15/NC No. 3/Rev. 13, der finder anvendelse på olivenolie og olie af olivenpresserester, på Medlemsrådets 110. samling, der finder sted fra den 25. november til den 29. november 2019, eller inden for rammerne af en procedure med henblik på vedtagelse i Medlemsrådet ved udveksling af korrespondance, der skal indledes inden den første ordinære samling i juni 2020. Med denne ændring rettes skrivefejl i afsnit, der vedrører renhedskriterier og kvalitetskriterier, og der indsættes et nyt beslutningsskema vedrørende bomjomfruolie.
            Tekniske ændringer til andre af IOC's metoder eller dokumenter kan godkendes af Unionens repræsentanter i Medlemsrådet uden yderligere afgørelser truffet af Rådet, såfremt disse tekniske ændringer følger af den ændring, der er omhandlet i første afsnit.